Fargʻona shahrida Lola Murotova nomidagi qishloq xoʻjaligiga ixtisoslashgan kasb-hunar maktabini tashkil etish toʻgʻrisida
(resolution, 2024-07-08)

Qishloq xoʻjaligi sohasida oʻrta boʻgʻin kadrlarini tayyorlash, bu borada Oʻzbekiston Qahramoni, Oʻzbekiston Respublikasida xizmat koʻrsatgan qishloq xoʻjaligi xodimi, “El-yurt hurmati” va “Fidokorona xizmatlari uchun” ordenlari sohibasi Lola Murotova tomonidan yaratilgan boy tajribani yoshlarga yetkazish orqali qishloq xoʻjaligi sohasida professional va oliy taʼlimning oʻzaro integratsiyasini taʼminlash uchun zarur shart-sharoitlar yaratish maqsadida Vazirlar Mahkamasi qaror qiladi: 1. Oʻzbekiston Respublikasi Oliy taʼlim, fan va innovatsiyalar vazirligi, Qishloq xoʻjaligi vazirligi, Fargʻona viloyati hokimligining Fargʻona shahrida Lola Murotova nomidagi qishloq xoʻjaligiga ixtisoslashgan kasb-hunar maktabini (keyingi oʻrinlarda — Maktab) tashkil etish toʻgʻrisidagi taklifi maʼqullansin. 2. Belgilab qoʻyilsinki: a) Maktab Oliy taʼlim, fan va innovatsiyalar vazirligi tizimidagi davlat professional taʼlim muassasasi hisoblanadi hamda uning faoliyati Davlat budjeti mablagʻlari va qonunchilik hujjatlari bilan taqiqlanmagan boshqa manbalar hisobidan moliyalashtiriladi; b) 2024/2025 oʻquv yilidan boshlab Maktabga umumiy oʻrta taʼlim tashkilotining 9-sinf bitiruvchilari belgilangan tartibda oʻqishga qabul qilinadi va oʻquv jarayoni boshlangʻich professional taʼlim dasturlari asosida kunduzgi taʼlim shaklida amalga oshiriladi; v) Maktabda: yuridik shaxs boʻlmagan “Fermerlar maktabi” tashkil etiladi hamda buyurtmachilar mablagʻlari hisobidan fermerlar malaka oshirish kurslari yoʻlga qoʻyiladi; taʼlim jarayonini boshqarish, shu jumladan, dars jadvali, oʻquvchilar baholarini qayd qilish, pedagog kadrlar oʻquv yuklamalarini belgilash va guruh jurnallarini yuritish toʻliq raqamlashtiriladi. 3. Oʻzbekiston Respublikasi Oliy taʼlim, fan va innovatsiyalar vazirligi: a) Iqtisodiyot va moliya vazirligi bilan birgalikda har yili 1-iyunga qadar Fargʻona viloyati hokimligining taklifi asosida Maktabga oʻquvchilarni qabul qilish parametrlarini belgilangan tartibda shakllantirsin va tasdiqlasin; b) oʻquvchilarni qabul qilish parametrlariga mos ravishda yuqori malakali mutaxassislarni ishga qabul qilish hamda soha tashkilotlarida stajirovkadan oʻtkazish ishlarini tashkil etsin; v) Maktabgacha va maktab taʼlimi vazirligi bilan birgalikda muntazam ravishda umumiy oʻrta taʼlim tashkilotlarining 9-sinf bitiruvchilarini qishloq xoʻjaligi sohasidagi kasblarga yoʻnaltirish choralarini koʻrsin; g) 2024/2025 oʻquv yilidan boshlab Maktabda: tasdiqlangan namunaviy oʻquv rejasi doirasida “Germaniya tajribasi” asosida oʻquvchilarni qishloq xoʻjaligi sohasida tadbirkorlik koʻnikmalariga oʻqitishni joriy etsin; taʼlim jarayonini sifatli tashkil etish va metodik yordam koʻrsatish uchun Fargʻona davlat universiteti biriktirilsin, bunda universitet har oʻquv yili yakuni boʻyicha kadrlar tayyorlash ustidan tizimli nazorat oʻrnatsin; d) Maktabni oʻqitiladigan fanlar boʻyicha yangi oʻquv adabiyotlari va oʻquv-metodik majmualar bilan taʼminlasin; e) bir oy muddatda Maktabning ustavini tasdiqlasin hamda uning belgilangan tartibda davlat roʻyxatidan oʻtkazilishini taʼminlasin. 4. Belgilansinki, Maktabni joriy saqlash, uning faoliyat yuritishini, moddiy-texnik bazasini mustahkamlash va kadrlar tayyorlash xarajatlari 2024-yilda Fargʻona viloyatining mahalliy budjeti mablagʻlari doirasida amalga oshiriladi, 2025-yildan boshlab esa Davlat budjeti parametrlarida nazarda tutiladi. 5. Oʻzbekiston Respublikasi Iqtisodiyot va moliya vazirligi Oliy taʼlim, fan va innovatsiyalar vazirligi bilan birgalikda bir oy muddatda 2024-yilda maqbullashtirilgan mablagʻlar hisobidan Maktabga qishloq xoʻjaligi texnikalarini xarid qilish uchun Fargʻona viloyati mahalliy budjetiga tegishli mablagʻlarni ajratish choralarini koʻrsin. 6. Fargʻona viloyati hokimligi: bir oy muddatda Davlat aktivlarini boshqarish agentligi bilan birgalikda Maktabni mos binoga joylashtirish choralarini koʻrsin; ikki oy muddatda Maktab uchun zarur boʻladigan qishloq xoʻjaligi texnikalari budjetdan ajratilgan mablagʻlar hisobidan xarid qilinishini taʼminlasin; Maktabga qishloq xoʻjaligi sohasidagi ish beruvchilar biriktirilishini taʼminlasin; Maktab bitiruvchilari amaliyoti ishlab chiqarish tashkilotlarida tashkil etilishiga hamda keyinchalik ularni ishga joylashtirishga har tomonlama koʻmaklashsin. 7. Oʻzbekiston Respublikasi Oliy taʼlim, fan va innovatsiyalar vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 8. Mazkur qarorning bajarilishini nazorat qilish Oʻzbekiston Respublikasi oliy taʼlim, fan va innovatsiyalar vaziri K.A. Sharipov hamda Fargʻona viloyati hokimi X.X. Bozarov zimmasiga yuklansin.